Peter Osgood

Peter Leslie Osgood (* 20. február 1947, Windsor – † 1. marec 2006, Slough) bol profesionálny anglický futbalový útočník, najznámejší vďaka svojmu angažmánu v Chelsea FC a Southamptone.

 Hráčska kariéra 

 Chelsea 
Za Chelsea debutoval 16. decembra 1964 v 17 rokoch v Ligovom pohári proti Workingtonu a strelil oba dva góly zápasu (výhra 2:0). Po skvelých výkonoch v akadémii (30 gólov v 20 zápasoch) bol povolaný do A-tímu. Na konci sezóny 1964/65 mal na konte 12 gólov za 8 odohraných zápasov. S Chelsea vyhral v sezóne 1969/70 FA Cup, pričom sa stal jedným z deviatich hráčov, ktorí dokázali skórovať v každom kole tejto súťaže. Ďalšiu sezónu vyhral s Chelsea Pohár víťazov pohárov proti Realu Madrid (1:1 a 2:1, Peter strelil gól v oboch zápasoch).

Po nezhodách s manažérom Davom Saxtonom bolo niekoľko hráčov predaných a Osgood v marci 1974 zamieril do Southamptonu za vtedy rekordných 275 000 libier. Za Chelsea odohral 279 ligových zápasov a strelil 103 gólov.

 Southampton, Norwich, Philadelphia Fury 
So Southamptonom vyhral v sezóne 1975/76 znova FA Cup pri výhre 1:0 nad Manchestrom United. Za Southampton strelil 23 gólov v 279 zápasoch, potom bol poslaný na hosťovanie do Norwich City. Pred návratom do Chelsea ešte hral za Philadelphia Fury, kde sa však trafil len raz v 22 zápasoch.

 Návrat do Chelsea 
V decembri 1978 sa vrátil do Chelsea, aby tímu pomohol dostať sa späť do prvej ligy. Hneď v prvom zápase strelil gól, napriek tomu to nestačilo a Chelsea podľahla Middlesbroughu vysoko 2:7. Za Chelsea odohral ešte ďalších 9 zápasov, počas ktorých už neskóroval. V decembri 1979 ukončil kariéru.

 Smrť 
1. marca 2006 zomrel vo veku 59 rokov na srdcový infarkt. Jeho popol bol uložený pod značku pokutového kopu pri tribúne Shed End na Stamford Bridge.http://www.chelsea-fc.cz/profil/64-peter-osgood O 4 roky neskôr, v septembri 2010, bola pred West Stand na Stamford Bridge Petrovi postavená socha.

 Referencie 

 Zdroj 



Kategória:Anglickí futbalisti
Kategória:Hráči Chelsea FC
Kategória:Hráči Southampton FC
Kategória:Hráči Norwich City FC
Kategória:Futbaloví útočníci
Kategória:Hráči Majstrovstiev sveta vo futbale 1970
Kategória:Anglickí národní futbalisti
Kategória:Osobnosti z Windsoru (Berkshire)